醉歌
作者：陸游
朝代：宋

paragraphs: 不癡不聾不作翁，平生與世馬牛風。
無材無德癡頑老，爾來對客惟稱好。
相風使帆第一籌，隨風倒柁更何憂。
亦不求作佛，亦不願封侯。
亦不須脫裘去換酒，亦不須賣劍來買牛。
甲第從渠饜粱肉，貂蟬本自出兜鍪。
燮理陰陽豈不好，纔得閑管晴雨如鵓鳩。
辛苦築壘拂雲祠，不如吟嘯風月登高樓。
爾作楚舞吾齊謳，身安意適死即休。